Il-kitarrist u ko-fundatur tal-band Van Halen, Eddie Van Halen, miet fl-età ta' 65 sena. Kienu bosta li fl-aħħar sigħat sellmu l-memorja tiegħu. Il-kitarrist ta' Queen, Brian May fakkar lil Van Halen u qal li kellu swaba maġiċi għad-daqq. It-tekniku ta' Radju Malta, Simon Grima, hu ħabib ta' Van Halen. Stqarr li ħa xokk meta sar jaf bl-aħbar tal-mewt. Qal li "qisha d-dinja waqfet dak il-ħin. Kont naf li Edward għaddej minn proċess imma ma kontx naf li sejjer daqshekk malajr. Waqaft għall-ftit mumenti. Però d-dieqa li ħassejt inbidlet f'ferħ għax il-legacy li se jħalli hu enormi". Simon Grima ltaqa' ma' Van Halen wiċċ imb'wiċċ fl-1995 waqt kunċert fl-Olanda. Minn dakinhar baqa' f'kuntatt kontinwu mal-familjari tal-leġġenda tar-rock. Qal li "l-umiltà tiegħu li rajt f'Edward hu differenti minn fuq on-stage. On-stage differenti meta jkun live performer hu totalment differenti. Però l-umiltà tiegħu li lili ġie jsaqsini fejn int minn Malta u qabadli jdejja u tani ftit ritratti u affarijiet minn tiegħu, jien f'qalbi ħassejt li kelli niltaqa' miegħu biex ngħidlu grazzi tal-mużika tiegħu li lili fejqitni f'ħafna aspetti f'ħajti". Il-mużiċist, kien qed jingħata kura għall-kanċer fil-gerżuma. Kien l-aktar magħruf għall-kanzunetta 'Jump', li laħqet il-quċċata tal-klassifiċi fl-1984.